Predkladacia správa

Návrh nariadenia vlády Slovenskej republiky, ktorým sa ustanovujú požiadavky na kvalitu a kvalitatívne ciele povrchových vôd  a limitné hodnoty ukazovateľov znečistenia odpadových vôd a osobitných vôd sa predkladá na základe Plánu legislatívnych úloh vlády Slovenskej republiky na rok 2005.

Ministerstvo životného prostredia Slovenskej republiky vydáva návrh nariadenia vlády podľa § 81 ods. 1 písm. a), c) a d) zákona č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov. 

Návrh nariadenia vlády nahrádza nariadenie vlády Slovenskej republiky č. 491/2002 Z. z., ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd. 
	
Návrh nariadenia vlády preberá tieto právne akty Európskych spoločenstiev: smernicu Rady 75/440/EHS zo 16.6.1975 týkajúca sa požadovanej kvality povrchovej vody určenej na odber pitnej vody v členských štátoch, smernicu Rady 76/464/EHS z 4.5.1976 o znečistení spôsobenom určitými nebezpečnými látkami vypúšťanými do vodného prostredia v Spoločenstve, smernicu Rady 78/659/EHS z 18.7.1978 o kvalite sladkej vody vyžadujúcej ochranu alebo zlepšenie kvality za účelom podpory života rýb, smernicu Rady 82/176/EHS z 22.3.1982 o hodnotách limitov a kvalitatívnych cieľoch pre vypúšťanie ortuti priemyselnými podnikmi používajúcimi chlór-alkalickú elektrolýzu, smernicu Rady 83/513/EHS z 26.9.1983 o hodnotách limitov a kvalitatívnych cieľoch pre vypúšťanie kadmia, smernicu Rady 84/491/EHS z 9.10.1984 o hodnotách limitov a kvalitatívnych cieľoch pre vypúšťanie hexachlórcyklohexánu, smernicu Rady 86/280/EHS z 12.6.1986 o hraničných hodnotách a kvalitatívnych cieľoch pre vypúšťanie niektorých nebezpečných látok uvedených v Zozname 1 Prílohy k Smernici 76/464/EHS a smernicu Rady 91/271/EHS z 21.5.1991 týkajúca sa čistenia mestskej odpadovej vody.

Obsah návrhu nariadenia vlády je v prevažnej miere totožný s nariadením vlády Slovenskej republiky č. 491/2002 Z. z., ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd. Vykonané úpravy sa týkajú  predovšetkým 
-	zosúladenia  s novým vodným zákonom v nadväznosti na postup prác v implementačných pracovných skupinách Rámcovej smernice EU o vode, 
-	doplnenia požiadavky zohľadniť súčasný stav poznania a ekonomicky udržateľné možnosti technických riešení odvádzania a čistenia odpadových vôd, 
-	doplnenia zásady, že pri uplatnení prísnejších limitných hodnôt ukazovateľov znečistenia ako ustanovuje nariadenie vlády treba, posúdiť tento režim u všetkých vypúšťaní odpadových vôd do daného recipientu nad posudzovaným profilom,
-	doplnenia požiadavky na výkon odberu vzoriek a analýz  pre sledovanie dodržiavania limitných hodnôt ukazovateľov znečistenia odpadových vôd a osobitných vôd vypúšťaných do povrchových vôd akreditovanými laboratóriami. 

Prílohy nariadenia vlády ustanovujú konkrétne ukazovatele v nadväznosti na nové poznatky a skúsenosti s uplatňovaním nariadenia vlády č. 491/2002 Z. z. Doplnili sa  ďalšie ukazovatele pre vybrané priemyselné odpadové vody produkované prevádzkami uplatňujúcimi princíp najlepšej dostupnej techniky vo výrobnom procese, indikatívne ukazovatele ekotoxicity vypúšťaných odpadových vôd na určenie synergického účinku znečisťujúcich látok v odpadových vodách. Zásadne bola prepracovaná príloha č. 4 v nadväznosti na prijatie predovšetkým zahraničných noriem na stanovenie jednotlivých ukazovateľov.  
	
Návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd je v súlade s Ústavou Slovenskej republiky  a so zákonom č. 364/2002 Z.z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov.

Návrh nariadenia vlády Slovenskej republiky, ktorým sa ustanovujú kvalitatívne ciele povrchových vôd a limitné hodnoty ukazovateľov znečistenia odpadových vôd a osobitných vôd bolo zaslané na pripomienkové konanie 41 pripomienkujúcim subjektom. Pripomienky zaslalo aj ďalších  11 odborných  organizácií.

Návrh nariadenia vlády prerokovala  31.5.2005  Legislatívna rada vlády Slovenskej republiky a  odporučila  predložiť vláde  Slovenskej republiky nové znenie návrhu nariadenia vlády. 

Nové znenie návrhu naradenia vlády je upravené v zmysle stanoviska Sekretariátu LRV SR  a Inštitútu pre aproximáciu práva a pripomienok vznesených na rokovaní LRV SR. 

Nové znenie návrhu nariadenia vlády Slovenskej republiky, ktorým sa ustanovujú požiadavky na kvalitu a kvalitatívne ciele povrchových vôd  a limitné hodnoty ukazovateľov znečistenia odpadových vôd a osobitných vôd sa predkladá na rokovanie bez rozporov.